માલવિકાને થયું કે એ જ્યારે બીમાર હતી ત્યારે એના પતિએ એનું માથું પણ ઓળી આપેલું. માલવિકાએ કહ્યું કે, ‘તમને આ બધું ના આવડે’ ત્યારે પર્વએ કહેલું કે ‘જો હું એમબીએ અને પીએચ.ડી. કરી શકું તો એક માથું ના ઓળી શકું ? માથું તને કામવાળી ભલે ઓળી આપતી હોય, પણ હું કામવાળી કરતાં ઘણો હોશિયાર છું. કારણ આપણી કામવાળી એમબીએ કે પીએચ.ડી. નથી.’ ત્યારબાદ તો માલવિકા પણ હસી પડી હતી. અને પતિનો પ્રેમ જોઈ એની અડધી બીમારી ભાગી ગઈ હતી. એક પમાનો પતિ છે કે પમાએ કેટલી બધી વાર કહ્યું કે, ‘માલવિકા અને પર્વને પાણી આપો.’ પરંતુ તેનો પતિ જાણે કે કંઈ સાંભળતો જ ના હોય એમ મોબાઈલના જૉક્સ વાંચીને હસ્યા કરતો હતો. માલવિકાએ તો કહ્યું, ‘અમે જાતે પાણી પી લઈશું. અમે કંઈ મહેમાન છીએ ?’